เวิลด์แบงก์คาดปีนี้ศก.ไทยโต3.1%หลังลงทุน-เบิกจ่ายดีขึ้น
ธนาคารโลกประเมินเศรษฐกิจไทยปี59โต3.1% หลังนโยบายการคลังมีประสิทธิภาพดีขึ้น ขณะที่ปี60คาดโตที่ 3.2%
29 ต.ค. 2565

ธนาคารโลกประเมินเศรษฐกิจไทยปี59โต3.1% หลังนโยบายการคลังมีประสิทธิภาพดีขึ้น ขณะที่ปี60คาดโตที่ 3.2%
เมื่อวันที่ 19 ธ.ค. นายเกียรติพงศ์ อริยปรัชญา นักเศรษฐศาสตร์อาวุโสประจำประเทศไทย ธนาคารโลก (เวิลด์แบงก์) กล่าวถึงรายงานตามติดเศรษฐกิจไทย: ภาคบริการที่เป็นตัวขับเคลื่อนเศรษฐกิจตัวใหม่ ว่า เวิดล์แบงก์ได้คาดการณ์อัตราการขยายตัวทางเศรษฐกิจ (จีดีพี) ของไทยในปีนี้ น่าจะโตที่ 3.1% เพิ่มขึ้นจากเดิมที่เคยคาดไว้ที่ 2.5% และในปี 2560 น่าจะโตได้ที่ 3.2% เพิ่มขึ้นจากเดิมที่เคยคาดไว้ที่ 3.1% 
สาเหตุที่ปรับขึ้นหลักๆเป็นเพราะเห็นว่าการดำเนินนโยบายการคลังที่มีประสิทธิภาพดีขึ้น มีการลงทุนและการเบิกจ่ายได้ดี
นอกจากนี้ ยังมีปัจจัยเสริมจากภาคการท่องเที่ยวที่ขยายตัวได้ดี และการบริโภคภาคเอกชนที่ฟื้นตัวได้ดีขึ้นด้วย ส่วนภาคการส่งออกยังไม่ฟื้นแต่มีแนวโน้มที่ขึ้นจากทิศทางเศรษฐกิจโลกที่น่าจะดีขึ้น และเศรษฐกิจสหรัฐฯฟื้นตัวได้ดี เห็นได้จากการคาดการณ์ของตลาดที่มองว่าธนาคารกลางสหรัฐ(เฟด)น่าจะปรับดอกเบี้ยได้เร็วขึ้น จากเศรษฐกิจที่ฟื้นตัวได้ดีอย่างไรก็ดี ยังมีปัจจัยที่จะมากระทบต่อการขยายตัวของเศรษฐกิจได้จากความไม่แน่นอนของภาวะเศรษฐกิจโลกและผลกระทบจากเบร็กซิต ซึ่งอาจจะมากระทบการลงทุนในกลุ่มประเทศยุโรปลดลง
"เศรษฐกิจไทยปีนี้และปีหน้าโตได้ดีขึ้น ที่ 3.1% และ 3.2% ตามลำดับ แต่จีดีพีไทยยังโตได้ต่ำกว่าเพื่อนบ้าน เพราะประเทศอื่นโตเฉลี่ยที่ 4-5% แต่หากไทยสามารถเปิดเสรีภาคบริการกับกลุ่มประชาคมเศรษฐกิจอาเซียนหรือเออีซีได้ตามแผนฯ จะมีส่วนทำให้ภาคบริการหนุนจีดีพีไทยในแต่ละปีโตได้มากกว่า 4% เนื่องจากการเปิดเสรีภาคบริการจะไปช่วยเพิ่มประสิทธิภาพการผลิตได้ดีขึ้น ทำให้สัดส่วนภาคบริการในจีดีพีจะขยายตัวเพิ่มได้เรื่อยๆ ส่งผลให้สัดส่วนของภาคบริการที่ปัจจุบันอยู่ที่ประมาณ 50% ของจีดีพี เพิ่มเป็น 70% ของจีดีพีเหมือนๆกับประเทศที่พัฒนาแล้วได้ในอนาคต"นายเกียรติพงศ์กล่าว